ธปท.ตั้งสนง.ตัวแทนที่ปักกิ่ง
ธปท.ตั้งสำนักงานตัวแทนที่กรุงปักกิ่ง ส่งเสริมความร่วมมือระหว่างจีนเพิ่มขึ้น รองรับการขยายตัวทางเศรษฐกิจของภูมิภาคในอนาคต
28 ก.ย. 2553

ธปท.ตั้งสำนักงานตัวแทนที่กรุงปักกิ่ง ส่งเสริมความร่วมมือระหว่างจีนเพิ่มขึ้น รองรับการขยายตัวทางเศรษฐกิจของภูมิภาคในอนาคต 
นางธาริษา วัฒนเกส ผู้ว่าการธนาคารแห่งประเทศไทย (ธปท.) กล่าวว่า ได้ลงนามร่วมกับธนาคารกลางประเทศจีน เพื่อตกลงจัดตั้งสำนักงานตัวแทน ของธปท. ณ กรุงปักกิ่ง สาธารณรัฐประชาชนจีน เพื่อส่งเสริมและ และกระชับความสัมพันธ์ระหว่างธนาคารของ 2 ประเทศซึ่งอยู่ในภูมิภาคเดียวกันให้มากขึ้น รวมทั้งเพิ่มความร่วมมือระหว่างหน่วยราชการอื่นๆมากขึ้น เป็นประโยชน์ในการติดตามภาวะเศรษฐกิจการเงิน การดำเนินนโยบายและมาตรการอื่นๆ ด้านการเงินและการคลัง ตลอดจนประสานงานและเชื่อมโยงข้อมูล เพื่อสนับสนุนการค้าและการลงทุนของทั้งสองประเทศอย่างใกล้ชิดมากขึ้น 
“สาเหตุที่เลือกตั้งสำนักงานตัวแทนธปท.ที่กรุงปักกิ่ง ประเทศจีน เนื่องจากมองว่าประเทศจีนเป็นประเทศที่มีความสำคัญ ถือเป็นเศรษฐกิจใหญ่อันดับ 2 ของโลก ขณะเดียวกันจีนเป็นประเทศที่มีความสำคัญของไทยมากที่สุดประเทศหนึ่ง เพราะการส่งออกไทยไปจีนมากที่สุด มีสัดส่วนถึง 11% ช่วยรองรับการเติบโตของภูมิภาคในระยะต่อไป”นางธาริษากล่าว
ทั้งนี้ สำนักตัวแทนธปท. ณ กรุงปักกิ่ง เป็นสำนักงานตัวแทน ธปท.ในต่างประเทศแห่งที่ 3 หลังจากก่อนหน้านี้ธปท. ตั้งสำนักงานตัวแทน ที่ นครนิวยอร์ค ประเทศสหรัฐ ในปี 2533 และ กรุงลอนดอน ประเทศอังกฤษ ในปี 2536